וייטנאם + קמבודיה — המסלול הסופי
17 יום  ·  13–29 בינואר 2027  ·  שני זוגות

מה זה המסלול הזה
מסלול שחוצה את וייטנאם מצפון לדרום ונחתם בשני ימים באנגקור. הדגש הוא על נופים, שווקים אמיתיים, אוכל וחיים מקומיים — ולא על אוסף מונומנטים.
ההחלטות שעיצבו אותו
1. ויתרנו על פנום פן ועל השייט חוצה הגבול
התכנון המקורי חצה מצ׳או דוק לפנום פן בסירה על המקונג, ומשם טיסה לסיאם ריפ. הספק המקומי העמיד את הזמנים: השייט הוא 6–7 שעות כולל הסדרת הוויזה בגבול, ותשעים אחוז מלקוחותיו הישראלים בוחרים לטוס מסייגון ישר לסיאם ריפ ולדלג על פנום פן, שהיא לדבריו עצירה ולא יעד. ויתרנו. יצאו צ׳או דוק, יער טרה סו, הר סאם, השייט והלילה בפנום פן — ובמקומם נכנסה הואה ליום וחצי, עם מעבר האי ואן בדרך להוי אן.
2. מקדשים — בלי חזרתיות
כל אתר היסטורי במסלול הוא סוג אחר של חוויה: מקדש הספרות הוא גן קונפוציאני; הואה לו הן הריסות בתוך נוף; העיר הקיסרית בהואה היא עיר מוקפת חומה; העיר העתיקה בהוי אן היא עיר חיה; מיי סון הינדואי בג׳ונגל בזריחה; ובאנגקור — אנגקור וואט, באיון, טה פרוהם ובנטאי סריי. אין שתי פגודות שנראות אותו דבר.
3. שני מוזיאונים, וכל אחד בזכות עצמו
מוזיאון האתנולוגיה בהאנוי הוא בעיקר גן חוץ עם בתים אמיתיים של המיעוטים האתניים, והוא ההכנה הטובה ביותר לסאפה. שעה. ומוזיאון שרידי המלחמה בסייגון הוא שעה שמסדרת מחדש את כל מה שראינו בארץ הזאת. כלא הואה לו יצא, כי הוא מכסה את אותו רגיסטר פחות טוב.
4. מדרגות — שני המקורות הגדולים נעלמו
מערת מואה, 900 מדרגות, יצאה — ובמקומה קטנוע בשדות האורז. פנסיפן, 600 מדרגות, יצא — ובינואר הפסגה בתוך ענן בכל מקרה. לא צמצמנו אותם, הוצאנו אותם.
הטיסות הבינלאומיות — סגורות ומכורטסות
	
	טיסה
	קטע
	תאריך

	הלוך
	EY594 · אתיחאד
	תל אביב 14:10 ← אבו דאבי 19:10
	12/01/2027

	
	EY432 · אתיחאד
	אבו דאבי 20:50 ← האנוי 05:55
	12–13/01/2027

	חזור
	PG908 · בנגקוק אייר
	סיאם ריפ 19:25 ← בנגקוק 20:50
	29/01/2027

	
	EK385 · אמירייטס
	בנגקוק 01:05 ← דובאי 04:55
	30/01/2027

	
	EK2369 · אמירייטס
	דובאי 07:15 ← תל אביב 09:10
	30/01/2027



נוחתים בהאנוי ב־05:55 ביום 13/01. לכן החדר מוזמן כבר מהלילה של ה־12/01 — אנחנו רוצים להיכנס לחדר ב־07:00 ולא ב־14:00.
הטיסה החוזרת יוצאת מסיאם ריפ ב־19:25, כלומר יום 17 הוא יום מלא ולא בוקר בלבד.
שדה התעופה החדש של סיאם ריפ (SAI) נמצא כ־45–50 דקות מהעיר, בשונה מהשדה הקודם. נבקש לתכנן יציאה מהמלון ב־17:00, וצ׳ק־אאוט מאוחר או חדר להתרעננות.
ארבעה נוסעים: שני זוגות.


המסלול במבט על
	יום
	תאריך
	
	בסיס
	הגעה
	עיקר

	1
	13/01
	רביעי
	האנוי
	—
	נחיתה 05:55 · שוק בוקר · הרובע העתיק · ווספות בערב

	2
	14/01
	חמישי
	נין בין
	רכב
	כפר הקטורת · הואה לו · טראנג אן · לינה בכפר

	3
	15/01
	שישי
	האנוי
	רכב
	קטנוע בשדות האורז · רכבת לילה 22:00

	4
	16/01
	שבת
	סאפה
	רכבת לילה
	הליכה 8 ק״מ בעמק מואנג הואה · סאונת עשבים

	5
	17/01
	ראשון
	באק הא ← לאו קאי
	רכב
	שוק באק הא · רכבת לילה חזרה

	6
	18/01
	שני
	מפרץ לאן הא
	רכב
	עלייה לספינה · קייאקים · לינה על הים

	7
	19/01
	שלישי
	הואה
	טיסה
	יום מעבר · הגעה בערב · ארוחה קיסרית

	8
	20/01
	רביעי
	הוי אן
	רכב
	נהר הבושם · העיר הקיסרית · הרובע העתיק והשוק · האי ואן

	9
	21/01
	חמישי
	הוי אן
	—
	עיר עתיקה 06:30 · חייט · סדנת בישול

	10
	22/01
	שישי
	הוי אן
	—
	מיי סון בזריחה · כפרי האומנים בסירה

	11
	23/01
	שבת
	סייגון
	טיסה
	הרי השיש · מוזיאון המלחמה · ווספות בלילה

	12
	24/01
	ראשון
	סייגון
	—
	קו צ׳י · צ׳ולון ובין טאי

	13
	25/01
	שני
	קאן טו
	רכב
	קאי בה · תעלות המקונג

	14
	26/01
	שלישי
	סיאם ריפ
	טיסה 17:30
	שוק צף קאי ראנג 05:30 · טיסה מסייגון · הגעה בערב

	15
	27/01
	רביעי
	סיאם ריפ
	—
	אנגקור וואט · באיון · טה פרוהם

	16
	28/01
	חמישי
	סיאם ריפ
	—
	זריחה · בנטאי סריי · מנוחה · קמפונג פלוק

	17
	29/01
	שישי
	יציאה
	—
	חוות המשי · APOPO · שוק · ספא · טיסה 19:25





יום אחר יום
יום 1  ·  13/01 (רביעי)  —  האנוי — אוכל, קפה ורחוב
נחיתה 05:55. החדר מוזמן מהלילה הקודם, כך שיש מקלחת ויוצאים. בוקר: שוק בוקר ברובע העתיק, ואז מקדש הספרות — האוניברסיטה הראשונה של וייטנאם מ־1070, שהוא בעיקר גן קונפוציאני מוקף חומה. אחר כך גני מתחם הו צ׳י מין ובית העץ שלו, בהליכה חופשית ובלי התור למאוזוליאום. אחה״צ: מוזיאון האתנולוגיה — גן חוץ עם בתים אמיתיים של המיעוטים האתניים, שפורקו והורכבו מחדש. שעה, וזו ההכנה הטובה ביותר לסאפה. לפנות ערב: רחוב הרכבת בשעה שהרכבת עוברת, וקפה ביצה על גג מעל אגם הואן קים בשקיעה. ערב: סיור אוכל רחוב על ווספות, שש עצירות, ואחר כך ביה הוי ברחוב.
יום 2  ·  14/01 (חמישי)  —  כפר הקטורת ונין בין — ולינה בכפר
יציאה מוקדמת דרומה. עצירה ראשונה בכפר קוואנג פו קאו, שמייצר מקטורת: חוצבים במבוק, טובלים בצבע, ומייבשים בשמש אלומות ורודות ענקיות שנפרשות על הרצפה כמו זיקוקים. המשך לנין בין. הואה לו, הבירה העתיקה — הריסות בתוך נוף, לא מקדש. אחה״צ: שייט בסירת משוטים בטראנג אן בין צוקי גיר ומערות מוצפות. הספק מסר 2.5–3 שעות, ולא שעתיים כפי שהנחנו. הנשים חותרות ברגליים. לינה בנין בין ולא חזרה להאנוי. האזור שקט ויפה בערב, וזה מה שמונע מהיום להיות מרוץ. מערת מואה אינה בתוכנית: 900 מדרגות.
יום 3  ·  15/01 (שישי)  —  קטנוע בשדות האורז, ואז רכבת לילה
בוקר בנין בין, וארבע שעות על קטנוע עם נהג: בין שדות האורז, לכפרים, ולאזור הצילומים של Kong: Skull Island. אותו נוף שרואים ממערת מואה — מהאוכף, בלי מדרגות, ובאור בוקר. אחה״צ: נסיעה חזרה להאנוי, שעה וחצי. ארוחת ערב, ורכבת הלילה ללאו קאי ב־22:00, שני תאי VIP סגורים. לתשומת לבכם: אין שירותים ומקלחת בתא עצמו — הם במסדרון.
יום 4  ·  16/01 (שבת)  —  סאפה — הליכה בעמק מואנג הואה
הגעה ללאו קאי 05:30, נסיעה לסאפה, ארוחת בוקר. ממשיכים ברכב עד לאו צ׳אי, ומשם יוצאים לרגל: לאו צ׳אי ← שדה האבנים ← טה ואן ← ג׳יאנג טה צ׳אי, כ־8 ק״מ. ההליכה כולה על רצפת העמק לאורך נהר מואנג הואה — שבילי עפר, שיפועים מתונים, בלי מדרגות ארוכות. שלוש עד ארבע שעות בקצב נוח עם הפסקות, והרכב אוסף בנקודת הסיום. ארבעה כפרים של המונג השחור, הג׳אי והדזאו האדומים, וטרסות אורז במדרונות מסביב. בינואר הטרסות חשופות ומעורפלות, וזה יפה אחרת. לפנות ערב: סאונת עשבים מסורתית בעץ. לינה בסאפה.
יום 5  ·  17/01 (ראשון)  —  שוק באק הא, ואז רכבת לילה חזרה
יציאה מסאפה ב־06:00 לשוק באק הא — השוק האתני הגדול של צפון וייטנאם, שמתקיים בימי ראשון בלבד. לכאן מתנקזים בני המונג הפרחוני, הדזאו, התאי, הנונג והג׳אי, ואפשר להבחין ביניהם לפי הרקמה ולפי כמות הכסף שהם עוטים. בשוק העליון נסגרות עסקאות הבאפלו. הביקוד שטוח לגמרי — הליכה בין דוכנים, בלי מדרגה אחת. אחה״צ: המשך מבאק הא ללאו קאי. באק הא יושב בין סאפה לתחנה, כך שזו הדרך ולא עיקוף. רכבת הלילה חזרה להאנוי.
יום 6  ·  18/01 (שני)  —  מפרץ לאן הא — שייט
הגעה להאנוי 05:00. חדר day-use למקלחת, ויוצאים מזרחה. עלייה לספינה בצהריים בלאן הא — לא האלונג המרכזי, אותם צוקי גיר בלי העומס. אחה״צ: קייאקים בלגונות סגורות, מערה, שקיעה בין האיים. בינואר המים קרים לשחייה. סדנת רולים על הסיפון, ודיג דיונונים בלילה. לינה על הספינה.
יום 7  ·  19/01 (שלישי)  —  המפרץ ← הואה  (יום מעבר)
טאי צ׳י בזריחה על הסיפון, קייאק בוקר לפני שכולם קמים, ובראנץ׳ תוך כדי שיט חזרה. ירידה ב־11:30, נסיעה לשדה האנוי, וטיסה להואה. זה יום מעבר ולא יום סיור. הטיסה נקבעה ל־16:30 — הספק מסר שהירידה מהספינה ב־11:30–11:45 ועוד 2.5–3 שעות לשדה האנוי אינן מאפשרות טיסה מוקדמת יותר. נחיתה בהואה בסביבות 17:45 והגעה למלון בסביבות 18:25. ולכן לא תכננו כאן שום אתר. ערב: ארוחה קיסרית עם נגינת חצר. נבקש שתאשרו את שעת הטיסה מהאנוי להואה — אם יש טיסה מוקדמת יותר שמתאימה לירידה ב־11:30, נשמח לדעת, כי היא תפנה לנו אחר צהריים בהואה.
יום 8  ·  20/01 (רביעי)  —  הואה ← מעבר האי ואן ← הוי אן
זה היום היחיד שיש לנו בהואה, ולכן בנינו אותו הדוק: יציאה מוקדמת, וכ־5 שעות בעיר לפני שיוצאים לדרך. בוקר: שייט בסירת דרקון על נהר הבושם, עם עצירה בפגודת תיין מו בת שבע הקומות שיושבת על הגדה. משם העיר הקיסרית המוקפת חומה — בירת שושלת נגוין, עם "העיר האסורה הסגולה" בליבה, והכל פרוס בשטח שטוח. ואז הליכה ברובע העתיק של הואה ובשוק המקומי שבו — סמטאות, דוכני אוכל ובתי מלאכה קטנים. רוב המסלולים נותנים להואה את הארמון והקברים ונגמר; זה החלק שבו העיר חיה, וזה מה שאנחנו רוצים. את קברי הקיסרים השארנו בחוץ — גם טו דוק וגם קאי דין. במסגרת חמש שעות עדיפים עלינו הנהר, הארמון והשוק. אם לדעתכם יש זמן לקבר טו דוק — הוא ייכנס במקום הרובע והשוק ולא בנוסף אליהם. אחה״צ: מעבר האי ואן, אחת הנסיעות היפות באסיה, עם תצפית על לגונת לאנג קו. נבקש את כביש המעבר ולא את המנהרה. הגעה להוי אן לפנות ערב, וערב ראשון בעיר הפנסים.
יום 9  ·  21/01 (חמישי)  —  הוי אן — העיר, החייט והמטבח
העיר העתיקה ב־06:30, לפני האוטובוסים: הגשר היפני המקורה, בית טאן קי בן 200 השנה, ואולם האספות הסיני, כשהרחובות עוד ריקים. מדידה אצל חייט, מוכן תוך 24 שעות. אחה״צ: סדנת בישול שמאגדת את כל היום — קניות בשוק העיר, סירה על נהר תו בון, סירות סל עגולות בחורשת הקוקוס, ואז בישול. ערב: פנסי משי ופנסי נר על נהר הוואי.
יום 10  ·  22/01 (שישי)  —  מיי סון בזריחה, וכפרי האומנים בסירה
יציאה ב־05:00 למקדשי מיי סון, בירת ממלכת צ׳אמפה ואתר אונסק״ו בג׳ונגל. להגיע בשעת הפתיחה, כשהערפל עוד על האבן ואין נפש חיה. זה אתר הינדואי בין עצים ולא פגודה, ובשעה הזו הוא בעיקר אטמוספירה. אחה״צ: חצייה בסירה של נהר תו בון לכפר הנגרות קים בונג ולכפר הקדרות ת׳אן הא, ובדרך כפר העשבים טרה קווה. הגעה בסירה יפה בהרבה מנסיעה. לפנות ערב: אופניים לחוף אן באנג, ואיסוף הבגדים מהחייט.
יום 11  ·  23/01 (שבת)  —  הוי אן ← סייגון
בוקר: הרי השיש בדרך לשדה — במעלית לרמה העליונה, המערה הגדולה והקטעים השטוחים, בלי מדרגות הפסגה. ואז טיסה לסייגון. אחה״צ: ארמון האיחוד, קפסולת זמן משנות השישים, ומוזיאון שרידי המלחמה. שעה קשה, אבל היא מסדרת מחדש את כל מה שראיתם בארץ הזאת. נוטרדאם והדואר של אייפל הם עצירת צילום של רבע שעה באותו כיכר. ערב: בר גג מעל הנהר, ואז סיור אוכל לילי על ווספות ברובעים 3 ו־4.
יום 12  ·  24/01 (ראשון)  —  קו צ׳י, צ׳ולון והשווקים
בוקר: מנהרות קו צ׳י. הסיור מעל הקרקע — המלכודות, פתחי האוויר ומטבח השדה — הוא החלק המרתק. בכניסה למנהרה נבקש את הקטע המורחב ולא את הצר: עוברים בו כפופים ולא בזחילה, ויש יציאות ביניים כל 20 מטר. אחה״צ: הרובע הסיני צ׳ולון, שוק בין טאי הסיטונאי, ועצירה קצרה בפגודת טיאן האו שיושבת בתוך רובע השוק. ערב חופשי.
יום 13  ·  25/01 (שני)  —  סייגון ← דלתת המקונג ← קאן טו
קאי בה, שייט בתעלות מתחת לעצי המים, האי טאן פונג בסירות משוטים, בית מהמאה ה־19, ומפעל סוכריות קוקוס ונייר אורז. צהריים בווילה קולוניאלית בגן טרופי. המשך לקאן טו, ולינה על גדת הנהר.
יום 14  ·  26/01 (שלישי)  —  שוק צף קאי ראנג ← סיאם ריפ
יציאה ב־05:30 לשוק הצף הגדול בדלתא. זה שוק סיטונאי אמיתי ולא הצגה לתיירים: הסוחרים תולים על מוט דוגמה ממה שהם מוכרים, כדי שיראו מרחוק. קפה ואטריות מהסירה, והמסחר נגמר עד 08:00. משם נסיעה של כ־3.5 שעות לשדה התעופה של סייגון — אין טיסה ישירה מקאן טו. הטיסה ב־17:30: הספק שלל את זו של 13:00, כי טיסה בינלאומית דורשת 2.5–3 שעות צ׳ק־אין ואנחנו בשדה רק בסביבות 11:30. נחיתה בסיאם ריפ ב־18:50. אחה״צ הגעה לקמבודיה, כניסה למלון ומנוחה. הוויזה לקמבודיה מונפקת בשדה או מראש. הגעה למלון בסביבות 19:45. הערב חופשי — הקרקס עבר ליום 15, כי ההופעה היחידה מתחילה ב־19:30 ולא היינו מגיעים בזמן.
יום 15  ·  27/01 (רביעי)  —  אנגקור — הלב
אנגקור וואט לעומק: תבליטי חבטת ים החלב, קרבות המהבהארטה, והחצרות — כולם בשתי הקומות התחתונות, בלי טיפוס. מגדל הבאקן בקומה השלישית אופציונלי לגמרי. אחה״צ: אנגקור תום — שער הדרום, באיון עם 216 הפרצופים, הבפואון, טרסת הפילים וטרסת המלך המצורע. לפנות ערב: טה פרוהם על שבילי העץ, באור נמוך, כשהשורשים על האבן במלוא הדרמה. שקיעה מסראה סראנג, מאגר המים הקדום, בגובה פני הקרקע ובלי מדרגות. ערב: קרקס פארה ב־19:30 — קרקס חברתי קמבודי, לא מופע לתיירים. חוזרים מסראה סראנג ב־18:45, ומגיעים בנוחות.
יום 16  ·  28/01 (חמישי)  —  אנגקור — זריחה, בנטאי סריי, והאגם
יציאה ב־04:45 לזריחה מול אנגקור וואט משפת הבריכה, וארוחת בוקר בשטח. בוקר: בנטאי סריי, "מצודת הנשים" — אבן חול ורודה עם הגילוף העדין ביותר באנגקור. היא קטנה, כ־45 דקות, ורואים אותה כולה מגובה הקרקע. ואז חוזרים למלון. 13:00–15:30 צהריים ומנוחה — זה חלון מוצהר ולא זמן פנוי למלא. אחרי יציאה ב־04:45 הוא הכרחי. אחה״צ: יוצאים מהמקדשים — כפר הכלונסאות קמפונג פלוק על טונלה סאפ, בתים על עמודים בגובה שמונה מטר, יער מוצף, ושקיעה מהסירה. חזרה בסביבות 19:30. ערב: מזנון וארוחה עם מופע אפסרה — המזנון מ־18:30 והמופע 19:30–20:30. מגיעים ישר מהסירה. פרה חאן אינו בתוכנית: לא רוצים מקדש נוסף ביום הארוך ביותר.
יום 17  ·  29/01 (שישי)  —  סיאם ריפ — יום מלא, בלי מקדשים
הטיסה יוצאת ב־19:25, כך שזה יום שלם ולא בוקר. בוקר: חוות המשי של אומני אנגקור בפוּאוֹק, 30 דקות מהעיר — מעצי המורבייה, דרך תולעי המשי, לצביעה ולאריגה בנול. סיור מודרך, שטוח, בסדנאות ממוזגות. משם למרכז המבקרים של APOPO, החולדות שמאתרות מוקשים. שעה, ואין דבר כזה במקום אחר בעולם. צהריים ושוק פסאר לאו, השוק המקומי ולא "השוק הישן" התיירותי. אחה״צ: מסאז׳ וספא. זו לא פינוק אלא הכנה — לפנינו המתנה בבנגקוק ושתי טיסות. חלופה למי שמעדיף בחוץ: אופניים חשמליים או ווספה בכפרי הכר. יציאה מהמלון ב־15:30 ולא ב־17:00: הטיסה ב־19:25 היא בינלאומית ודורשת שלוש שעות, ושדה התעופה החדש רחוק 45–50 דקות מהעיר. הספק אמר במפורש שלא ייקח אחריות על יציאה מאוחרת יותר.


שבע היציאות המוקדמות
יום העבודה הרגיל של הספק מתחיל ב־08:00. אלה היוצאות מן הכלל, וכל אחת מסיבה מעשית.
	יום
	תאריך
	שעה
	מה
	למה

	4
	16/01
	05:30
	הגעת רכבת הלילה ללאו קאי
	שעת הרכבת, לא בחירה שלנו

	5
	17/01
	06:00
	יציאה מסאפה לשוק באק הא
	השוק פועל בבוקר; אחרי 11:00 הוא מתפוגג

	7
	19/01
	06:15
	טאי צ׳י על סיפון הספינה
	לפי לוח הזמנים של השייט

	9
	21/01
	06:30
	העיר העתיקה בהוי אן
	לפני שהאוטובוסים מגיעים. זה כל העניין

	10
	22/01
	05:00
	יציאה למיי סון
	להיות שם בשעת הפתיחה, כשהאתר ריק

	14
	26/01
	05:30
	יציאה לשוק הצף קאי ראנג
	המסחר הסיטונאי נגמר עד 08:00

	16
	28/01
	04:45
	יציאה לזריחה באנגקור וואט
	כניסה לפני 05:30



ההליכה בסאפה
הקושי בטרק הקלאסי הוא לא האורך אלא השעה הראשונה. סאפה יושבת על 1,500 מ׳ ורצפת העמק כ־300 מ׳ מתחתיה, כך שהמסלול המלא נפתח בירידה תלולה על שביל אבן ועפר. הירידה הזו מכלה את הברכיים, לא ההליכה בעמק שהיא מתונה ונעימה. לכן נוסעים את הירידה. לא מפסידים בכך אף כפר ואף נוף — כל ארבעת הכפרים והטרסות נמצאים בעמק, לא במדרון.
	חלופה
	מסלול
	אורך
	אופי

	א׳ — המקורית
	סאפה ← י לין הו ← לאו צ׳אי ← טה ואן ← ג׳יאנג טה צ׳אי
	13 ק״מ
	ירידה תלולה של כ־300 מ׳ בשעה הראשונה, ואז מתון לאורך הנהר. 5–6 שעות הליכה.

	ב׳ — הנבחרת
	ברכב עד לאו צ׳אי, ואז לאו צ׳אי ← טה ואן ← ג׳יאנג טה צ׳אי
	8 ק״מ
	נוסעים את הירידה. ההליכה כולה על רצפת העמק. 3–4 שעות בקצב נוח.

	ג׳ — קצרה מאוד
	ברכב עד טה ואן, ואז טה ואן ← ג׳יאנג טה צ׳אי
	4 ק״מ
	כמעט שטוח לגמרי. שעה וחצי, ואחר הצהריים חופשי בסאפה.



הכפרים שבדרך
לאו צ׳אי — המונג השחור. כפר גדול על רצפת העמק, מוקף טרסות אורז במדרונות מסביב. נקודת ההתחלה.
שדה האבנים — אתר ארכיאולוגי. גילופי סלע עתיקים בעמק מואנג הואה. שטוח, על הדרך.
טה ואן — הג׳אי. הכפר היפה בעמק, על גדת נהר מואנג הואה, עם גשר תלוי.
ג׳יאנג טה צ׳אי — הדזאו האדומים. סוף המסלול. מפל קטן, גשר תלוי, וצביעת אינדיגו. כאן הרכב אוסף.
מפה אינטראקטיבית עם שלוש החלופות והכפרים: מפת-הטרק-בסאפה.html
המזוודות
בהליכה עצמה אנחנו נושאים תיק גב יומי בלבד. את התיקים נבקש שהרכב יעביר.
	
	איפה
	פירוט

	המזוודות הגדולות
	נשארות בהאנוי
	באחסון המלון לשלושת הימים בצפון. נבקש את אותו מלון בהאנוי לכל הבלוק הצפוני, כדי שזה יעבוד.

	תיק לילה קטן
	נוסע איתנו לסאפה
	לשלושה לילות: רכבת, סאפה, רכבת. בתא הרכבת יש מקום מוגבל — מתחת למיטות ומעל הדלת.

	ביום ההליכה
	ברכב
	הרכב שמוריד אותנו בלאו צ׳אי לוקח את התיקים ללינה, ואוסף אותנו בג׳יאנג טה צ׳אי.

	בשייט בלאן הא
	תיק קטן לספינה
	המזוודות נשארות אצל הנהג או באחסון בנמל, ומצטרפות אלינו בירידה מהספינה בדרך לשדה.





מדרגות — סקירה על כל המסלול
מדרגות הן הנושא שהכי קל להתעלם ממנו בתכנון ושהכי מורגש בשטח. שני מקורות המדרגות הגדולים במסלול — מערת מואה ופנסיפן — הוצאו לגמרי, לא צומצמו. מה שנשאר מופיע כאן, עם מה שביקשנו במקומו.
	יום
	המקום
	מה יש שם
	מה ביקשנו

	2
	מערת מואה
	כ־900 מדרגות אבן תלולות במדרון חשוף, לשתי הפסגות.
	יצאה מהתוכנית. במקומה ארבע שעות על קטנוע עם נהג בשדות האורז — אותו נוף, מהאוכף.

	4
	פנסיפן
	כ־600 מדרגות מתחנת הרכבל העליונה עד הפסגה.
	יצא מהתוכנית. בינואר הפסגה בתוך ענן חלק גדול מהזמן, כך שההפסד כמעט אפסי.

	4
	הירידה מסאפה לעמק
	ירידה תלולה של כ־300 מ׳ על שביל אבן ועפר.
	נוסעים אותה ברכב עד לאו צ׳אי. ההליכה כולה על רצפת העמק.

	8
	קברי הקיסרים בהואה
	קבר קאי דין בנוי על מדרגות רבות ותלולות.
	שני הקברים אינם בתוכנית — לא קאי דין ולא טו דוק. בחמש השעות שיש לנו בהואה העדפנו את הנהר, הארמון והשוק.

	15
	פרה רופ לשקיעה
	מקדש־פירמידה עם מדרגות אבן שחוקות, בקהל ובאור דועך.
	הוחלף בסראה סראנג, מאגר המים הקדום. טרסת אבן בגובה פני הקרקע, בלי מדרגות.

	15
	מגדל הבאקן, אנגקור וואט
	כ־50 מדרגות תלולות לקומה השלישית, עם תור.
	אופציונלי. כל התבליטים הגדולים והחצרות נמצאים בשתי הקומות התחתונות.

	11
	הרי השיש
	מדרגות אבן בין המערות ואל התצפיות.
	יש מעלית לרמה העליונה. המעלית, המערה הגדולה והקטעים השטוחים — בלי תצפיות הפסגה.



מנהרות קו צ׳י
במנהרות קו צ׳י ביקשנו את הקטע המורחב לתיירים ולא את הצר. הצר הוא זחילה בכריעה לאורך כ־100 מטר, בחום ובחושך, בלי אפשרות לעמוד. במורחב עוברים כפופים, ויש יציאות ביניים כל 20 מטר. ובכל מקרה הסיור מעל הקרקע — המלכודות, פתחי האוויר ומטבח השדה — הוא החלק המרתק.
מה שאין בו מדרגות בכלל
שיט טראנג אן בנין בין — שעתיים בסירת משוטים, יושבים כל הזמן.
הקטנוע בשדות האורז בנין בין.
ההליכה בעמק מואנג הואה — שבילי עפר על רצפת העמק.
שוק באק הא — הליכה בין דוכנים, בלי מדרגה אחת.
כל השייט בלאן הא, הקייאקים והלילה על הספינה.
הואה: העיר הקיסרית, שייט נהר הבושם, והרובע העתיק והשוק — כולם שטוחים.
מעבר האי ואן — תצפית מהרכב.
העיר העתיקה בהוי אן, סדנת הבישול, סירות הסל והאופניים לחוף.
מיי סון — שטוח, עם עגלה חשמלית מהכניסה.
סייגון: ארמון האיחוד, הדואר, צ׳ולון והשווקים.
כל דלתת המקונג — סירות ותעלות. הזהירות היחידה בעלייה וירידה מסירות משוטים.
באנגקור: טה פרוהם על שבילי עץ, בנטאי סריי מגובה הקרקע, וקמפונג פלוק כולו מהסירה.
יום 29/01 כולו — חוות המשי, APOPO, השוק והספא.


אופי הטיול
ההליכה בסאפה היא 8 ק״מ על רצפת עמק מואנג הואה, ואת הירידה התלולה מסאפה אנחנו נוסעים ברכב.
אנחנו נוסעים ברכבת לילה לסאפה ובחזרה, כי היא חוסכת יומיים מול נסיעה ברכב.
את השייט אנחנו רוצים במפרץ לאן הא ולא בהאלונג המרכזי, עם קייאקים בלגונות הסגורות.
בהוי אן אנחנו רוצים להיות בעיר העתיקה ב־06:30, לפני שהאוטובוסים מגיעים.
למיי סון אנחנו יוצאים ב־05:00, כדי להיות שם בשעת הפתיחה כשהאתר עוד ריק.
בהאנוי ובסייגון אנחנו רוצים סיורי אוכל רחוב על ווספות, בלילה.
במנהרות קו צ׳י אנחנו מבקשים את הקטע המורחב לתיירים ולא את הצר.
באנגקור אנחנו רוצים שני ימים מלאים עם זריחה, ולא יום סיור אחד.
אנחנו מעדיפים שווקים מקומיים אמיתיים על פני שווקים תיירותיים.
אנחנו לא אנשי מוזיאונים, ולא רוצים יותר מדי מקדשים. שני מוזיאונים בכל המסלול.
ביום האחרון אנחנו רוצים אופניים, ספא ושוק — ולא עוד אתר ארכיאולוגי.
נקודות תפעוליות
הטיסות הבינלאומיות סגורות ומכורטסות. נבקש מכם את שירותי הקרקע ואת שלוש טיסות הפנים.
מלון בהאנוי כבר מהלילה של 12/01, כדי שיהיה חדר זמין ב־07:00 בבוקר הנחיתה.
לינה בנין בין ב־14/01, בריזורט כפרי באזור טאם קוק. לא חזרה להאנוי באותו יום.
קטנוע עם נהג בנין בין, ארבע שעות בבוקר 15/01.
רכבת לילה האנוי–לאו קאי ב־15/01 ובחזרה ב־17/01. שני תאי VIP סגורים. נבקש לסגור מוקדם. ראש השנה הווייטנאמי (טט) נופל ב־6 בפברואר 2027, כך שאנחנו לפניו — אבל הביקוש לרכבות ולטיסות פנים מורגש כבר בשבועות שלפני.
שוק באק הא ב־17/01, יום ראשון. הנסיעה היא סאפה ← באק הא ← לאו קאי, בדרך לרכבת.
סאונת עשבים בסאפה בערב 16/01, אחרי ההליכה.
חדר day-use בהאנוי בבוקר 18/01, למקלחת אחרי הרכבת.
השייט במפרץ לאן הא ולא בהאלונג המרכזי. תא עם מרפסת, וקייאקים כלולים.
טיסה האנוי ← הואה ב־19/01, אחרי הירידה מהספינה.
בהואה: שייט נהר הבושם עם עצירה בתיין מו, העיר הקיסרית, והרובע העתיק והשוק המקומי. קברי הקיסרים אינם בתוכנית — לא טו דוק ולא קאי דין. אם לדעתכם יש זמן לטו דוק, הוא ייכנס במקום הרובע והשוק ולא בנוסף אליהם.
מעבר האי ואן ב־20/01 — כביש המעבר עם התצפית, לא המנהרה.
סדנת בישול בהוי אן ב־21/01, שכוללת את השוק, הסירה על תו בון וסירות הסל.
מיי סון בשעת פתיחה ב־22/01, לא בסיור צהריים.
חצייה בסירה לכפרי קים בונג ות׳אן הא ב־22/01, לא נסיעה.
מנהרות קו צ׳י ב־24/01: הקטע המורחב ולא הצר.
טיסה סייגון ← סיאם ריפ ב־26/01 ב־17:30, נחיתה 18:50. השוק הצף נגמר ב־08:00, ומשם כ־3.5 שעות נסיעה לשדה סייגון — אין טיסה ישירה מקאן טו. טיסת בוקר תהפוך את היום לבלתי אפשרי.
קרקס פארה ב־27/01 ב־19:30 — הופעה אחת בלילה. ארוחת האפסרה ב־28/01, מזנון מ־18:30 ומופע 19:30–20:30.
כרטיס אנגקור ל־3 ימים — זול יותר משני כרטיסים יומיים גם אם נשתמש בשניים.
זריחה באנגקור וואט ב־28/01, כניסה לפני 05:30.
יום 29/01 הוא יום מלא ולא בוקר: חוות המשי, APOPO, שוק פסאר לאו וספא. יציאה מהמלון ב־15:30: הטיסה בינלאומית ודורשת שלוש שעות, והשדה החדש רחוק 45–50 דקות מהעיר.
מה שנשאר לאמת מול הספק
כל השאלות נענו. הספק סימן את טבלת הרכיבים ב־28/08/2026 והשיב על יתר השאלות ב־28–29/08. תאי ה־VIP ברכבת אושרו כזמינים, שלוש שעות הטיסה נקבעו, והמסקנות המקצועיות שלו שולבו במסלול. ריכוז ההסכמות נמצא במסמך נפרד — סיכום הסכמות ותנאי שירות.

17 יום  ·  נופים, שווקים ואוכל  ·  בלי פנום פן  ·  בלי מערת מואה ובלי פנסיפן  ·  הואה בפנים.




